IBCLC savjetnica za dojenje
<s>IBCLC savjetnica za dojenje je zdravstvena radnica specijalizirana u podršci majci i djetetu u dojenju, s certifikatom koji joj je dodijelio The International Board of Lactation Consultant Examiners (IBLCE) nakon što je ispunila njihove kriterije i položila ispit.</s>

<s>Opis 
IBCLC savjetnice za dojenje educirane su da pomognu majkama u sprječavanju i rješavanju poteškoća s dojenjem poput uputa o pravilnoj tehnici dojenja, prevenciji i postupcima kod oštećenja bradavica, problema vezanih uz povećano i smanjeno stvaranje mlijeka, dojenja prijevremeno rođene djece, izdajanju i pravilnom pohranjivanju mlijeka, postupcima kod mastitisa ili soora, dojenja nakon carskog reza, dojenja i uzimanja lijekova i sl.</s><s>Obično rade u rodilištima, domovima zdravlja, bankama humanog mlijeka, u javnozdravstvenim ustanovama, akademskim institucijama i sl.</s><s>IBCLC savjetnice za dojenje su najčešće patronažne sestre, primalje, medicinske sestre i pedijatrice.</s>

<s>Povijest i organizacija 
IBLCE je organizacija koju je osnovala grupa laičkih savjetnica za dojenje iz La Leche League s ciljem da profesionaliziraju vještine koje su razvile tijekom rada s majkama koje doje.</s><s>Prvi IBCLC certifikat dodijeljen je 1985. godine i dosad je u svijetu certificirano oko 33.400 savjetnica za dojenje iz 125 zemalja.</s><s>Kako bi se kvalificirale za IBLCE ispit, kandidatkinje mogu odabrati različite načine, uključujući praktičnu podršku obiteljima u dojenju na svojem radnom mjestu, kroz akademske programe na fakultetima ili sveučilištima i diplomu iz humane laktacije i dojenja ili kroz kliničko stažiranje uz mentorstvo IBCLC supervizorice.</s>

<s>Ispit za stjecanje zvanja IBCLC savjetnice za dojenje održava se dvaput godišnje na isti datum u cijelom svijetu (proljeće i jesen), a od 2009. godine se može polagati i u Hrvatskoj na hrvatskom jeziku.</s><s>Certificirane savjetnice za dojenje mogu koristiti nazive IBCLC i/ili RLC (Registered Lactation Consultant) iza svojeg imena.</s><s>Okupljene su u međunarodnu udrugu savjetnica za dojenje (ILCA).</s><s>IBCLC savjetnice se moraju ponovno certificirati svakih pet godina kroz dokaz o kontinuiranoj doedukaciji (95 sati) ili polaganje ispita.</s>

<s>Ako osoba koja nema zdravstvenu naobrazbu želi postati IBCLC savjetnica za dojenje, ona treba završiti akademsku izobrazbu iz 14 područja karakterističnih za obvezno obrazovanje zdravstvenih radnika i o tome priložiti dokaze prije pristupanja ispitu.</s>

<s>Učinkovitost podrške 
IBCLC savjetnice poboljšavaju ishode dojenja u svojim zajednicama.</s><s>Majke koje su rodile u rodilištima u kojima rade IBCLC savjetnice, češće isključivo ili djelomično doje.</s><s>Preporuka je zato da se u rodilištu osigura jedna IBCLC savjetnica na svakih 15 rodilja.</s><s>Dokazi su pokazali da su intervencije za dojenje, uključujući savjetnice za dojenje, povećale broj žena koje su započele dojenje.</s>

<s>IBCLC savjetnice u Hrvatskoj 
U Hrvatskoj je trenutno aktivno 28 IBCLC savjetnica za dojenje.</s><s>Okupljene su u Hrvatskoj udruzi savjetnica za dojenje (HUSD).</s><s>Udruga organizira edukacije za savjetnice za dojenje, simpozije za zdravstvene radnice i radnike, obilježava Svjetski tjedan dojenja.</s>

<s>IBCLS savjetnice u Srbiji 
U Srbiji su aktivne 3 međunarodno sertifikovane savetnice za laktaciju.</s><s>Nemaju svoju organizaciju.</s>

<s>Vanjske poveznice</s>

<s>Hrvatska udruga savjetnica za dojenje
 International Lactation Consultant Association
 Međunarodni odbor ispitivača savjetnica za dojenje (IBLCE)</s>

<s>Izvori</s>

<s>Zdravstvena zaštita
Žene
Djeca
Pedijatrija</s>

